Holger K. Nielsen (SF), 2005-12-15:
Vi har jo haft lovforslaget tilbage i Kulturudvalget mellem anden og tredje behandling, og jeg må altså tilstå, at efter at vi har haft det til fornyet behandling, undrer det mig stadig, at specielt Socialdemokraterne stemmer for lovforslaget.
Når man husker hr. Mogens Jensens retorik under førstebehandlingen, syntes jeg, hr. Mogens Jensen holdt en glimrende tale, hvor han hudflettede lovforslaget ud fra den betragtning, at der kom nogle kommercielle interesser ind i billedet: Har du penge, så kan du få, men har du ingen, så må du gå.
Der var en generel kritik af regeringens kulturpolitik, som den kommer til orde i lovforslaget – en kritik, jeg var fuldstændig enig i – men lige pludselig har man skiftet mening og vil stemme for forslaget.
Vi har pejlet os ind på, hvad forslaget handler om, og det handler om to ting.
For det første bliver der udbud, og det vil sige, at TV 3 og MTG, de store mediekoncerner, skal konkurrere med dem, der sidder på TvDanmark i øjeblikket; det er måske fornuftigt nok, men man har jo ikke engang sikret sig, at der kommer nogen penge til udbygning af lokalradio på andre måder ud af det.
For det andet bliver der lavet en særlig pulje til nogle særlige lokalradioer, som enten drives af studenter, handicappede eller højskolefolk.
Jeg vil godt spørge Socialdemokraterne: Hvad er egentlig den nærmere begrundelse for de definitioner?
Hvorfor er det lige netop de kategorier, som skal have særbehandling, og hvor mange handler det om?
Det har vi spurgt til i Kulturudvalget mellem anden- og tredjebehandlingen: Hvor mange handler det om, hvem vil kunne få tilskud, og hvem kommer det til at gå ud over, for rammen er jo ikke forhøjet?
Det var imidlertid umuligt at få et svar fra kulturministeren, og det vil sige, at man nu om lidt vedtager et lovforslag med en tilkendegivelse af, at visse lokalradioer vil få mere støtte på bekostning af andre.
Der er i realiteten ingen i dette Folketing, der ved, hvem det bliver, men mit gæt er, at ud af de næsten 300 lokalradio- og lokal-tv-stationer bliver det maksimalt 10-20 stykker.
Men det vil jeg godt have be- eller afkræftet af dem, der har lavet denne aftale.
Vi er fuldstændig med på, at det er fornuftigt nok at støtte græsrodsprægede og idealistiske lokalradioer, som kan få svært ved at klare sig, men vi er nødt til at have fuld, fuld klarhed over, hvilke kategorier det er, og hvilke argumenter der ligger bag.
Kl. 9.15
Jeg har ikke noget imod, at Studenter-TV får støtte, men at det skulle være en socialdemokratisk mærkesag kommer måske noget bag på mig.
Hvad med alle de andre lokalradioer, spørger jeg.
Hvad med Aalborg Senior Radio?
Hvad er der i vejen med Aulum-Haderup Lokalradio, siden den ikke skal have støtte?
Hvad med Albertslund NærRadio fra min valgkreds?
Hvorfor skal de forfordeles i det her?
Med andre ord mangler vi og også de mange lokalradioer altså en nærmere forklaring på, hvad baggrunden for denne særlige ordning, der er lavet, er.
Hvorfor skal nogle have og andre ikke have?
Hvad er i virkeligheden hele den dybere begrundelse for, at Socialdemokraterne er vendt på en tallerken og stemmer for det her lovforslag, som stadig væk skaber centralisme, som stadig væk støtter de kommercielle radioer, og som stadig væk er en del af regeringens kulturpolitik, som vi burde være imod?